หุ้นดิ่ง 14.17 จุด ข่าวร้ายใน-นอกรุม ไวรัสโคโรนา ทุบหุ้นท่องเที่ยว
หุ้นไทย วันที่ 21 ม.ค.ปิดตลาดที่ระดับ 1,574.94 จุด ลดลง 14.17 จุด (-0.89%) มูลค่าการซื้อขาย 76,619.73 ล้านบาท
21 ม.ค. 2563

หุ้นไทย วันที่ 21 ม.ค.ปิดตลาดที่ระดับ 1,574.94 จุด ลดลง 14.17 จุด (-0.89%) มูลค่าการซื้อขาย 76,619.73 ล้านบาท 
น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยปรับตัวลงค่อนข้างแรง เป็นไปในทิศทางเดียวกับตลาดหุ้นในภูมิภาคเอเชียที่เคลื่อนไหวในแดนลบกันเป็นส่วนใหญ่ หลังเผชิญหลายปัจจัยลบทั้งใน-นอกประเทศ จากเรื่องการระบาดของโรคปอดอักเสบที่เกิดจากไวรัสโคโรนาสายพันธุ์ใหม่ นโยบายของจีนที่ต้องการจะยกเลิกหรือลดการผลิตและการใช้พลาสติก รวมถึงกองทุนการเงินระหว่างประเทศ (ไอเอ็มเอฟ) ปรับลดตัวเลขคาดการณ์การขยายตัวของเศรษฐกิจโลกในปีนี้
สำหรับปัจจัยในประเทศ นักลงทุนกังวลเรื่องร่างพ.ร.บ.งบประมาณรายจ่ายประจำปี พ.ศ.2563 จะเป็นโมฆะหรือไม่ หล้งจากที่มีประเด็นการเสียบบัตรแทนในการโหวตงบปี 63 ซึ่งก็ต้องรอดูว่าจะมีความคืบหน้าเป็นอย่างไรบ้าง เพราะขณะนี้ก็อยู่ในขั้นตอนการตรวจสอบอยู่ ซึ่งอาจจะทำให้การใช้งบประมาณมีความล่าช้า
แนวโน้มการลงทุนวันที่ 22 ม.ค. น.ส.ธีรดา กล่าวว่า ตลาดฯยังมีบรรยากาศที่ไม่ดีอยู่ ซึ่งรอบนี้ดัชนีฯไม่ควรหลุดแนว 1,550 จุด พร้อมให้แนวรับไว้ที่ 1,560 จุด ส่วนแนวต้าน 1,580-1,590 จุด
5 หลักทรัพย์ที่มีมูลค่าการซื้อขายสูงสุด 
BAM มูลค่าการซื้อขาย 7,028.98 ล้านบาท ปิดที่ 24.70 บาท ลดลง 1.80 บาท
AOT มูลค่าการซื้อขาย 4,270.86 ล้านบาท ปิดที่ 72.00 บาท ลดลง 2.25 บาท
SCB มูลค่าการซื้อขาย 4,207.41 ล้านบาท ปิดที่ 100.50 บาท ลดลง 1.50 บาท 
BBL มูลค่าการซื้อขาย 3,316.97 ล้านบาท ปิดที่ 147.50 บาท ลดลง 2.50 บาท
GULF มูลค่าการซื้อขาย 3,211.57 ล้านบาท ปิดที่ 197.50 บาท ลดลง 1.00 บาท